Benny Engelbrecht (S), 2012-02-09:
Det foreliggende lovforslag udmønter en del af den brede aftale om bankpakke IV.
Derfor vil jeg gerne benytte lejligheden til at anerkende den brede kreds af partier, der viser ansvar ved at deltage i arbejdet om rammerne for den finansielle sektor i Danmark.
Det er en kreds, der viser handlekraft og har gjort det under den forrige regering, og som også gør det under den nuværende.
Det så vi bevist, da vi for kort tid siden godkendte det statslige engagement i fusionen af Vestjysk Bank og Aarhus Lokalbank.
Forslaget, som vi behandler i dag, indeholder tre hovedpunkter: dels en ændret finansieringsform af Garantifonden for Indskydere og Investorer, dels ændrede regler for Finanstilsynets videregivelse af fortrolige oplysninger i forbindelse med krisehåndtering og videregivelse af oplysninger til Finansiel Stabilitet A/S, dels en udvidelse af medgiftsordningen.
Først et par ord om finansieringen af Garantifonden for Indskydere og Investorer.
Formålet med lovforslaget er at sikre en jævn og forudsigelig belastning af den finansielle sektor i forbindelse med dennes bidrag til fonden.
Med den nuværende ordning vil sektoren umiddelbart efter en eventuel lukning af et nødlidende pengeinstitut blive opkrævet et beløb til dækning af fondens udgifter, dog højst 2 promille af indlånsmassen på et år.
Med den nye ordning vil sektoren som udgangspunkt blive opkrævet et fast beløb, 2,5 promille af de dækkede nettoindskud svarende til cirka 1,8 mia. kr. hvert kalenderår uanset fondens udgifter, indtil fondens formue udgør samlet 1 pct. af de dækkede nettoindskud.
Forskellen er blot, at pengeinstitutterne bidrager med et fast beløb hvert år i stedet for svingende og uforudsigelig bidrag.
Denne ændring imødekommer i øvrigt branchens ønske om en mere jævn belastning hen over året af de udgifter, der er forbundet med fonden.
Lovforslaget indeholder også forslag vedrørende Finanstilsynets videregivelse af fortrolige oplysninger i forbindelse med krisehåndtering og videregivelse af oplysninger til Finansiel Stabilitet A/S.
Videregivelse kan være relevant, i forbindelse med at et institut bliver nødlidende.
En mulighed for, at Finanstilsynet tidligere kan videregive fortrolige oplysninger til eventuelle interessenter, herunder myndigheder og andet, vil medvirke til, at der bedre og hurtigere kan afdækkes løsningsmuligheder i relation til igangsættelse af en eventuel redningsproces.
Det er et tiltag, som både er i auktionærers, bankkunders, samfundets og medarbejdernes interesse, fordi det sikrer stabilitet.
Både Finanstilsynet og Finansiel Stabilitet A/S har til formål at fremme den finansielle stabilitet, hvorfor det er nødvendigt og essentielt, at der kan udveksles oplysninger til brug herfor.
Endelig indeholder lovforslaget en formalisering af det aktstykke, som Finansudvalget vedtog kort efter aftalen om bankpakke IV vedrørende en udvidelse af medgiftsordningen.
Formålet er at give større incitament til, at sunde pengeinstitutter vil overtage hele eller dele af et nødlidende institut.
Det er afgørende for Socialdemokraterne, at det foreliggende lovforslag ikke ændrer på det grundlæggende princip, at banksektoren selv skal betale omkostningerne ved afvikling af usunde banker, og Socialdemokraterne kan derfor støtte lovforslaget.